Document ID: /roh_data/filtered/fineweb-2-filterrobots_roh.jsonl.gz/39913

Il hotel da luxus «The Address» ha 63 auzadas e sa chatta en il center da Dubai. Tenor la polizia èn evacuads tut ils giasts da hotel. 13 persunas sajan vegnidas blessadas lev ed ina haja survegnì in'attatga dal cor, quai ha communitgà la regenza. Autras funtaunas rapportan da 16 blessads, da quests 14 levblessads.
En la vischinanza èn numerusas persunas sa radunadas per festivar la midada da l'onn. Las 21:00 temp europeic ha cumenzà il grond fieu artifizial enturn il Burj Khalifa sco planisà.
Sin fotografias dal bajetg che brischa è stà da vesair che las flommas tanschevan da las auzadas bassas fin lunsch siador. Fim nair era s'extendì sur la citad.
Ils pumpiers hajan entant sut controlla las flommas en il hotel da luxus, scrivan las agenturas da novitads. Il brischament saja stizzà. Pertge ch'i ha piglià fieu na san ins anc betg.
RR novitads 20.00